FI Euroopan unionin virallinen lehti CE 88/272

(2004/C 88 E/0277)

KIRJALLINEN KYSYMYS E-1023/04

esittäjä(t): Ilda Figueiredo (GUE/NGL) komissiolle

(5. huhtikuuta 2004)

Aihe: Portugalin kalastuslaivaston nykyaikaistaminen

Portugalin kalastuslaivaston nykyaikaistamista koskevia merkittäviä hankkeita on meneillään Penichen, Nazarén, Sesimbran ja Setúbalin satamissa, joissa pienimuotoinen lähivesikalastus on hyvin tärkeätä paikalliselle väestölle sekä alueen kehitykselle. Setúbalissa ollaan toteuttamassa uuden säilyketehtaan rakentamishanketta, eikä ole hyväksyttävää, että Mare-ohjelman (kalastusalan kestävän kehityksen ohjelma, QCA III 2000—2006) mukaisten hakemusten esittämistä on lykätty, kuten Portugalin hallitus on 8. maaliskuuta antamallaan, Lissabonia ja Vale do Tejon aluetta koskevalla asetuksella nro 252/2004 tehnyt määrärahojen puutteen perusteella.

Pyydän komissiolta ilmoittamaan minulle seuraavaa:

1. Mihin toimenpiteisiin voidaan ryhtyä, jotta lisää määrärahoja voidaan myöntää Mare-ohjelmalle, jolla pyritään tukemaan meneillään olevia hankkeita Lissabonin ja Vale do Tejon alueen kalasatamissa?

2. Mihin toimenpiteisiin komissio aikoo yhdessä Portugalin hallituksen kanssa ryhtyä tukeakseen kalastuslaivaston uudelleenjärjestelyitä sekä uusien säilyketehtaiden rakentamista alueella ottaen huomioon kasvavan työttömyyden ja sen, että noin 50 prosenttia kyseisten kalasatamien aluksista on hyvin vanhoja?

Franz Fischienti komission puolesta antama vastaus

(30. huhtikuuta 2004)

Lissabonin ja Vale do Tejon alue kuuluu tavoitteen 1 mukaisiin siirtymäkauden tukea saaviin alueisiin, minkä vuoksi sen on noudatettava yhteisön tukikehyksen osalta Berliinissä vahvistetuissa rahoitusnäkymissä edellytettyjä rakennerahastojen enimmäismääriä. Tämän mukaisesti kalatalouden ohjauksen rahoitusvälineen (KOR) kyseistä aluetta koskevien määrärahojen korottaminen edellyttää vastaavansuuruista vähennystä muiden rahastojen määrärahoihin.

Kyseiselle alueelle KOR:stä myönnettävä tuki, jonka määräksi on vahvistettu 32,988 miljoonaa euroa kaudella 2000—2006, kanavoidaan yksinomaan Mare-toimenpideohjelman kautta. Tähänastiset maksusitoumukset ovat yhteensä 30,2 miljoonaa euroa, ja hallituksen asetuksen nro 252/2004 julkaisemis-ajankohtaan mennessä esitetettyjen hankkeiden arvo on kolminkertainen käytettävissä oleviin määrärahoihin nähden.

Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999 (1) 9 artiklan 1 kohdan mukaan kalastusalusten nykyaikaistamiseen myönnettävää julkista tukea ei enää sallita 31. joulukuuta 2004 jälkeen.

KOR-määrärahojen lisääntyneen tarpeen vuoksi rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 (2) 14 artiklan 2 kohdassa säädetyn ohjelmakauden väliarvioinnin yhteydessä tehtävissä tarkistuksissa on kuitenkin tarkoitus lisätä KOR-rahoitusta kohdentamalla siihen osa suoritusvarauksesta ja tekemällä pieniä mukautuksia määrärahasiirtoina Euroopan aluekehitysrahastosta (EAKR) KOR:iin. Tällainen lisärahoitus voi silti osoittautua riittämättömäksi ehdotettujen hankkeiden määrän vuoksi, mutta Berliinissä vahvistettujen rahoitusnäkymien edellyttämä enimmäismäärä ei anna mahdollisuutta yhteisön tuen lisäämiseen siirtymäkauden tukea saavilla alueilla.

(1) EYVL L 337, 30.12.1999.

(2) EYVL L 161, 26.6.1999.